# engwelcol_mediumc

# POLISI MOESEG YMCHWIL DDYNOL

# RHEOLI FERSIYNAU

|  |  |
| --- | --- |
| **Fersiwn** | **Corff/Swyddog Cymeradwyo a dyddiad** |
| 1.0 | Pwyllgor Gonestrwydd a Moeseg Ymchwil y Brifysgol (09 Hydref 2018). |
| 2.0 | Pwyllgor Gonestrwydd a Moeseg Ymchwil Agored (20 Mai 2021).Y Cyngor (07 Gorffennaf 2021). |
| 3.0 | Pwyllgor Gonestrwydd a Moeseg Ymchwil Agored (14 Mai 2024)Y Cyngor (10 Gorffennaf 2024) |

# DIBEN A CWMPAS

# Mae Prifysgol Caerdydd wedi ymrwymo i warchod diogelwch, hawliau ac urddas pawb sy'n ymwneud â gwaith ymchwil, a meithrin amgylchedd lle mae ymchwil yn cael ei chynnal i'r safonau moesegol uchaf.

# Mae'r Polisi hwn wedi'i gynllunio i gefnogi'r ymrwymiad hwn ac i sicrhau bod Ymchwil Dynol yn cael ei gynnal i'r safonau moesegol uchaf. Mae'r Polisi hwn yn darparu eglurder ynghylch:

# rôl a chyfrifoldebau unigolion, timau a phwyllgorau wrth sicrhau modd moesegol o gynnal Ymchwil Dynol ym Mhrifysgol Caerdydd;

# yr egwyddorion allweddol y mae'n rhaid iddynt fod yn sail i'r holl Ymchwil Dynol; a

# gofynion y Brifysgol ar gyfer adolygiad moesegol o brosiectau Ymchwil Dynol.

# Mae'r Polisi hwn hefyd yn cefnogi'r Brifysgol wrth gadw at Goncordat y DU i Gefnogi Uniondeb Ymchwil, ynghyd â thelerau ac amodau llawer o gyllidwyr ymchwil, sy'n ei gwneud yn ofynnol i’r rhai sy’n cyflogi ymchwilwyr gael polisïau clir ar adolygu moesegol.

# Rhag ofn bod amheuaeth, mae’r Brifysgol wedi ymroi i hwyluso ymchwilio trylwyr a gwrthrychol ac mae’n cynorthwyo ei staff a'i myfyrwyr i gynnal eu hymchwil mewn lle sy’n hybu rhyddid academaidd. Ni fwriedir i'r Polisi hwn gyfyngu ar ryddid academaidd ac nid yw'n gofyn am osgoi ymchwil sydd, o bosibl, â risg uchel. Yn lle hynny, nod y Polisi hwn yw sicrhau bod ystyriaeth briodol yn cael ei rhoi i'r materion moesegol a'r risgiau sy'n deillio o Ymchwil Dynol a sicrhau bod y rhain yn cael eu rheoli'n briodol.

# 1.5 Mae'r Polisi hwn yn berthnasol i unrhyw un sy'n cynllunio neu'n cynnal Ymchwil Dynol dan nawdd y Brifysgol. Mae hyn yn cynnwys, ond nid yw'n gyfyngedig i, aelodau staff a myfyrwyr sy'n cynllunio neu'n cynnal Ymchwil Dynol yn y Brifysgol, gan gynnwys y rhai sy'n cynnal Ymchwil Dynol y tu allan i'r Brifysgol (ond fel rhan o'u rôl yn y Brifysgol).

# Mae'r Polisi hwn hefyd yn berthnasol i unrhyw bersonau nad ydynt yn cael eu cyflogi gan y Brifysgol ond sydd â chaniatâd i gynnal Ymchwil Dynol o fewn, neu ar ran, y Brifysgol.

# Cyfeirir at bob person sy'n dod o fewn cwmpas y Polisi hwn (fel y nodir uchod) fel 'Ymchwilydd' neu 'Ymchwilwyr'.

# DIFFINIADAU

# Ymchwil Dynol

At ddibenion y Polisi hwn, ystyr “Ymchwil Dynol” yw Ymchwil sy'n cynnwys Cyfranogwyr Dynol, Deunydd Dynol neu Ddata Dynol (fel y'i diffinnir isod).

# Ymchwil

# Prif amcan ymchwil yw dyfnhau ac ehangu gwybodaeth a dealltwriaeth drwy ddulliau arbenigol, cyfrifol a phroffesiynol, gan gynnwys lledaenu canlyniadau drwy ystod o allbynnau wedi'u teilwra sy'n addas ar gyfer y gynulleidfa darged.

# At ddibenion y Polisi hwn, rhaid ystyried unrhyw brosiect sy'n ceisio deillio gwybodaeth newydd y gellir ei chyffredinoli neu drosglwyddo gwybodaeth bresennol i gymwysiadau newydd (gan gynnwys astudiaethau sy'n anelu at gynhyrchu damcaniaethau, yn ogystal ag astudiaethau sy'n anelu at eu profi) fel 'Ymchwil'.

# Mae’r Brifysgol yn cydnabod y gall fod yn anodd pennu a yw gweithgaredd penodol yn “Ymchwil” ar adegau, yn enwedig yng ngoleuni’r llu o ddiffiniadau a ddefnyddir ar draws y sector a’r ffordd y caiff gweithgaredd penodol ei ariannu neu ei labelu’n lleol. Yn ddibynnol ar ddatblygiad diffiniadau a chanllawiau ar lefel Prifysgol yn y maes hwn, dylai Ymchwilwyr ofyn am gyngor gan eu Hysgol (cynghorir Cyfarwyddwyr Ymchwil) os nad ydynt yn sicr a yw gweithgaredd penodol yn ‘Ymchwil’.

# Fel arfer, ni fydd gweithgareddau 'Gwerthuso Gwasanaethau' a/neu 'Archwiliad' yn golygu 'Ymchwil' at ddibenion y Polisi hwn. Fodd bynnag, gall Pwyllgorau Moeseg Ymchwil arfer eu disgresiwn i'w wneud yn ofynnol i weithgareddau o'r fath fod yn destun adolygiad moesegol, lle mae hynny'n briodol.

# Mae 'Gwerthuso Gwasanaeth' yn weithgaredd sy'n ceisio asesu pa mor dda y mae gwasanaeth presennol yn perfformio. Mae'r gweithgaredd wedi'i ddylunio a'i gynnal â'r unig ddiben o ddiffinio neu feirniadu gwasanaeth presennol. Mae 'Archwiliad' yn weithgaredd sydd fel arfer yn cynnwys cylch gwella ansawdd sy'n mesur perfformiad yn erbyn safonau sydd eisoes wedi'u pennu, ac yn awgrymu camau penodol ar gyfer gwella perfformiad.

# Cyfranogwyr Dynol

At ddibenion y Polisi hwn, ystyr 'Cyfranogwyr Dynol' yw:

* + 1. Pobl sydd wedi cael eu recriwtio'n weithredol i gymryd rhan yn yr Ymchwil (neu sydd fel arall wedi dewis cymryd rhan) ac sydd wedi rhoi eu cydsyniad gwybodus i wneud hynny. Mae enghreifftiau yn cynnwys ymatebwyr arolwg/holiadur, mynychwyr grwpiau ffocws a chyfweliadau, pobl sy'n cytuno i gael eu harsylwi a phobl sy'n cael prawf neu driniaeth; a
		2. Pobl sy'n bynciau'r ymchwil, waeth a ydynt wedi darparu cydsyniad gwybodus a/neu yn ymwybodol eu bod wedi bod yn rhan o brosiect Ymchwil ai peidio (y cyfeirir ato weithiau fel 'Pynciau Dynol'). Ymhlith yr enghreifftiau mae astudiaethau ethnograffig neu arsylwadol ac ymchwil cudd lle efallai na fydd y bobl sy'n cael eu harsylwi/cymryd rhan yn sylweddoli ac efallai na fyddent wedi rhoi cydsyniad gwybodus.

# Deunydd Dynol

# At ddibenion y Polisi hwn, ystyr 'Deunydd Dynol' yw deunydd sy'n dod o'r corff dynol gan gynnwys:

# 2.4.1 'Deunydd Perthnasol' at ddibenion Deddf Meinwe Dynol 2004 h.y. deunydd sy'n dod o'r corff dynol ac sy'n cynnwys celloedd dynol, gan gynnwys hylifau corfforol (e.e. poer, gwaed ac wrin), cynhyrchion gwastraff a rhannau solet o feinwe;

# 2.4.2 Deunydd arall nad yw'n cael ei ystyried yn 'Ddeunydd Perthnasol' ond sydd wedi (neu sy'n cael) ei gasglu yn uniongyrchol oddi wrth fod dynol (sy’n fyw neu'n farw); a

# 2.4.3 Gweddillion dynol archeolegol[[1]](#footnote-2), gan gynnwys deunydd osteolegol (sgerbydau cyfan neu rannol, esgyrn unigol neu ddarnau o asgwrn a dannedd), meinwe feddal, gan gynnwys organau a chroen, embryonau a pharatoadau sleidiau meinwe dynol.

#

# Data Dynol

# At ddibenion y Polisi hwn, ystyr 'Data Dynol' yw:

# 'Data Personol' fel y'i diffinnir gan ddeddfwriaeth diogelu data'r DU, sef unrhyw wybodaeth sy'n ymwneud â pherson naturiol a nodwyd neu y gellir eu hadnabod h.y. person y gellir ei adnabod yn uniongyrchol neu'n anuniongyrchol drwy gyfeirio at ddynodwr megis enw, rhif adnabod, data lleoliad, dynodwr ar-lein neu un neu fwy o ffactorau sy'n benodol i'r person hwnnw h.y. ei hunaniaeth gorfforol, seicolegol, genetig, meddyliol, economaidd, diwylliannol neu gymdeithasol; a/neu

# Gwybodaeth arall a gesglir yn uniongyrchol oddi wrth neu sy’n ymwneud â bod dynol penodol, ni waeth a yw'r wybodaeth yn ddienw.

# Er gwaethaf y diffiniad uchod, gall Ymchwil sy'n cynnwys data eilaidd neu ddata dienw sydd ar gael i'r cyhoedd yn unig gael ei eithrio o ofynion y Brifysgol ar gyfer adolygiad moesegol. Gweler Adran 4 am fanylion pellach. Hyd yn oed lle nad oes angen adolygiad moesegol, rhaid i Ymchwilwyr sy'n cynnig cynnal Ymchwil sy'n cynnwys Data Dynol barhau i gadw at egwyddorion allweddol y Polisi hwn (gweler Adran 3).

# Mae angen i ymchwilwyr fod yn ymwybodol o sefyllfaoedd lle gall eu defnydd canfyddedig o ddata dienw fod yn gyfystyr â phrosesu 'Data Personol'. Er enghraifft, ystyrir bod Data Dynol yn Ddata Personol pan fydd gan Ymchwilwyr fynediad at allwedd, neu gyfrwng arall, neu’n debygol o gael mynediad o’r fath, fydd yn cynnig ffordd o ail–adnabod yr unigolyn y mae'r data'n perthyn iddo. Ystyrir bod gan ymchwilwyr ‘fynediad’ pan ddelir yr allwedd i adnabod yr unigolyn/unigolion unrhyw le o fewn Prifysgol Caerdydd. Mae canllawiau pellach ar yr hyn sy'n gyfystyr â 'Data Personol' yng '[Nghanllaw GDPR ac Ymchwil](https://intranet.cardiff.ac.uk/intranet/students/documents/Guide-to-GDPR-and-Research.pdf)' y Brifysgol.

# 3. POLISI: EGWYDDORION MOESEGOL ALLWEDDOL

# Ar gyfer pob math o Ymchwil Dynol, rhaid rhoi'r ystyriaeth bennaf i ddiogelwch, hawliau ac urddas y rhai sy'n cymryd rhan. Mae'r adran hon yn cadarnhau'r egwyddorion moesegol pwysig y mae'n rhaid iddynt fod yn sail i'r holl Ymchwil Dynol, ac yna rhestr o ystyriaethau moesegol penodol y mae'n rhaid i Ymchwilwyr fyfyrio arnynt (lle bo'n berthnasol i'w prosiect).

# Rhaid i ymchwilwyr sicrhau bod unrhyw Ymchwil Dynol y maent yn ei gynnig yn cadw at y prif egwyddorion hyn ac mae wedi'i ddylunio gyda'r egwyddorion hyn (a'r rhestr o ystyriaethau moesegol penodol) mewn golwg.

# Disgwylir i SREC graffu ar brosiectau Ymchwil Dynol yn erbyn yr prif egwyddorion hyn (lle mae angen adolygiad moesegol o'r prosiect, neu ei gynnal fel arall).

# Egwyddorion Pwysicaf

# Mantais - Rhaid i fanteision yr Ymchwil wrthbwyso’r peryglon; rhaid dylunio ymchwil mewn ffordd sy'n sicrhau'r budd pennaf wrth leihau'r risg.

# Osgoi Niwed - Rhaid osgoi niwed i unrhyw un sydd ynghlwm wrth ymchwil, neu sy'n cael eu heffeithio gan ymchwil, neu gadw'r niwed ar ei isaf, lle bynnag y mae hynny'n bosibl. Rhaid i ymchwilwyr gynnal asesiad risg priodol er mwyn nodi a rheoli'r risgiau a ddaw i ran cyfranogwyr, ac eraill sydd ynghlwm wrth yr Ymchwil.

# Ymreolaeth — Rhaid trin cyfranogwyr fel unigolion ymreolaethol a rhoi cyfle iddyn nhw gydsynio’n wybodus ac yn rhydd i gymryd rhan mewn Ymchwil lle bynnag y bo modd. Rhaid cyfiawnhau unrhyw ymadawiad oddi wrth y rheol hon. Fel rheol gyffredinol, rhaid i gyfranogwyr wirfoddoli i fod yn rhan o Ymchwil, a rhaid bod rhwydd hynt iddynt dynnu'n ôl o'r Ymchwil unrhyw bryd, heb roi rheswm, a heb ganlyniadau anffafriol. Rhaid i gyfranogwyr gael gwybod yn llawn am yr hyn a fydd yn digwydd i unrhyw ddata a gesglir ganddynt (neu amdanynt) os ydynt yn dewis tynnu eu cyfranogiad yn ôl; mewn rhai amgylchiadau ni fydd yn bosibl i Ymchwilwyr gael gwared ar ddata a ddarparwyd/a gasglwyd eisoes, yn enwedig os yw'r data yn ddienw a/neu wedi’i gyhoeddi. Felly mae'n hanfodol bod cyfranogwyr yn cael gwybodaeth glir ynghylch a allant dynnu eu data yn ôl ai peidio yn dilyn cyfranogiad ac unrhyw gyfyngiadau sy'n ymwneud â hyn.

# Cyfrinachedd - Rhaid parchu'r wybodaeth a roddir gan gyfranogwyr a rhaid prosesu Data Personol yn unol â deddfwriaeth diogelu data ac fel yr hysbyswyd i'r cyfranogwr. Er bod cadw Data Personol yn ddienw yn cael ei annog lle bo hynny'n bosibl, nid yw hyn yn gwarantu preifatrwydd ac o ganlyniad mae'n rhaid storio'r holl ddata yn ddiogel a'i ddinistrio'n ddiogel ar ôl i'r cyfnod cadw perthnasol a nodir yn Atodlenni Cadw Cofnodion Ymchwil y Brifysgol ddod i ben.

# Uniondeb - Rhaid i ymchwilwyr fod yn agored am y ffordd y cynhelir Ymchwil a rhaid iddynt fodloni safonau moesegol cydnabyddedig. Rhaid cynnal annibyniaeth Ymchwil, a rhaid datgan a rheoli gwrthdaro buddiannau (gweler y canllawiau sydd wedi'u cynnwys yn ein Cod Ymarfer [Uniondeb a Llywodraethu Ymchwil](https://www.cardiff.ac.uk/research/our-research-environment/integrity-and-ethics/research-integrity-and-governance)).

# Ystyriaethau moesegol penodol

# Oherwydd natur amrywiol Ymchwil, nid yw'n bosibl rhestru'r holl ystyriaethau moesegol a allai fod yn berthnasol i brosiect Ymchwil Dynol penodol. Yn y pen draw, ymchwilwyr sy'n gyfrifol am nodi ac asesu pob ystyriaeth foesegol a risgiau perthnasedd.

# Er gwaethaf yr uchod, mae rhai meysydd ystyriaeth foesegol sy'n allweddol a/neu gyffredin i lawer o brosiectau Ymchwil Dynol. Rhestrir y rhain isod. Rhaid i ymchwilwyr fyfyrio i ba raddau mae'r meysydd hyn yn berthnasol i'w prosiect. Os yw'n berthnasol, rhaid i Ymchwilwyr sicrhau eu bod yn myfyrio ar, ac yn mynd i'r afael ag unrhyw faterion moesegol sy'n ymwneud â'r maes wrth ddylunio eu prosiect (ceir canllawiau pellach ar y meysydd hyn [yma](file:///%5C%5CCFDATA14.cf.ac.uk%5CCF14%5CD01%5CResearch%5CGovernance%5CResearch%20Ethics%5CHuman%20Research%20Ethics%20Policy%20%2B%20Guidance%5CVersion%203%20Prep%20and%20Consultation%20%282024%29%5CGanllawiau%20Moesegol%20Ymchwil%20Dynol), oni nodir fel arall isod):

1. Recriwtio Cyfranogwyr Dynol;
2. Cael cydsyniad gwybodus gan Gyfranogwyr Dynol;
3. Delio â gwybodaeth adnabyddadwy;

**Sylwer: Yn ogystal â materion moesegol, rhaid i Ymchwilwyr gadw at ddeddfwriaeth Diogelu Data ac at bolisïau cysylltiedig y Brifysgol yn y maes hwn, lle bo hynny'n berthnasol.**

1. Parchu cyfrinachedd;
2. Ymchwil sy'n cynnwys plant (dan 18 oed) a/neu oedolion neu grwpiau 'mewn perygl' (agored i niwed);

**Sylwer: Yn ogystal â materion moesegol, rhaid i Ymchwilwyr gadw at ddeddfwriaeth Diogelu, polisïau cysylltiedig y Brifysgol yn y maes hwn, a Deddf Galluedd Meddyliol 2005, lle bo'n berthnasol**.

1. Defnyddio data Cyfryngau Cymdeithasol (neu ddata tebyg ar y rhyngrwyd). Mae disgwyliadau (a chanllawiau pellach) y Brifysgol ar y maes penodol hwn wedi'u cynnwys o fewn 'Fframwaith ar gyfer adolygiad moesegol o Ymchwil gan ddefnyddio Data Eilaidd neu wybodaeth sydd ar Gael i'r Cyhoedd yn unig' y Brifysgol;
2. Ymchwil sy'n cynnwys pynciau sensitif neu gwestiynau ymchwil sensitif;
3. Cynnig taliad a/neu gymhelliant ar gyfer cymryd rhan;
4. Cyhoeddi'r ymchwil — y persbectif moesegol;
5. Rhoi gwybod i gyfranogwyr am ganlyniadau ymchwil;
6. Risg o niwed i gyfranogwyr neu grwpiau;
7. Perygl o niwed i'r Ymchwilydd; a
8. Cynnal Ymchwil Dynol dramor.

# GOFYNION ADOLYGU MOESEGOL

# Mae'n ofynnol gan y Brifysgol i'r Ymchwil Dynol a gynhelir gan ei hymchwilwyr fod yn destun adolygiad moesegol gan bwyllgor moeseg annibynnol a chymwys, â chyfansoddiad priodol, oni bai bod eithriad penodol yn gymwys. Mae gofynion adolygiad moeseg ym Mhrifysgol Caerdydd wedi eu dylunio i ddangos bod Ymchwilwyr wedi rhoi ystyriaeth briodol i faterion moesegol ynghylch cynllun a chyflwyniad eu hymchwil.

# Ar gyfer pob Ymchwil Dynol a gynhelir gan Ymchwilwyr ym Mhrifysgol Caerdydd, mae'r Brifysgol yn mynnu bod yr Ymchwil yn destun adolygiad moesegol gan yr SREC perthnasol oni bai bod yr Ymchwil:

# yn dod o fewn cylch gwaith pwyllgor moeseg allanol y mae'n ofynnol iddo gynnal adolygiad moesegol o'r prosiect e.e. REC GIG (gweler Atodiad 1 am enghreifftiau o Ymchwil sy'n gofyn am adolygiad gan bwyllgor moeseg allanol). Pan mae pwyllgor moeseg allanol yn gyfrifol am gynnal adolygiad moesegol, nid oes gan naill ai'r SREC neu ORIEC y pŵer i gynnig barn foesegol ffafriol ar gyfer yr Ymchwil. Rhaid i ymchwilwyr gadw at weithdrefnau a gofynion y pwyllgor moeseg allanol.

# wedi'i eithrio rhag adolygiad moesegol o dan 'Fframwaith Adolygiad Moesegol o ymchwil gan ddefnyddio Data Eilaidd neu wybodaeth sydd ar gael i'r cyhoedd yn unig' y Brifysgol. Mae'r fframwaith hwn yn caniatáu i brosiectau ymchwil penodol sy'n defnyddio data eilaidd a/neu wybodaeth sydd ar gael i'r cyhoedd yn unig gael eu cynnal heb adolygiad moesegol gan SREC ar yr amod bod rhai amodau penodol yn cael eu bodloni.

# wedi'i eithrio rhag adolygiad moesegol o dan fframwaith neu broses arall a gymeradwywyd gan ORIEC ac a dreialwyd gan Ysgolion o bryd i'w gilydd (fel rhan o ymdrech barhaus y Brifysgol i symleiddio prosesau adolygu moesegol ac i gyflwyno mwy o gymesuredd, drwy hwyluso gwneud penderfyniadau cyfrifol yn seiliedig ar risg).

# ond yn ymwneud â defnyddio Data Dynol a/neu feinwe dynol sydd eisoes wedi'i gasglu â chydsyniad priodol ac sydd wedi cael barn foesegol ffafriol (naill ai gan bwyllgor moeseg y DU, banc bio gyda chymeradwyaeth cyffredinol REC y GIG, neu bwyllgor moeseg sydd wedi'i leoli mewn gwlad â safonau tebyg o foeseg ymchwil), ac y bydd ond yn cael ei ddefnyddio o fewn telerau'r cydsyniad gwreiddiol.

# yn cael ei arwain gan brifysgol neu sefydliad arall sydd wedi cynnal (neu a fydd yn cynnal) adolygiad moesegol o'r Ymchwil yn unol â'i weithdrefnau ei hun. Pan fo hyn yn berthnasol, mae'n ofynnol i Ymchwilwyr gyflwyno tystiolaeth o'r adolygiad moesegol a gynhaliwyd i'r SREC cyn i'r Ymchwil ddechrau. Rhaid i'r dystiolaeth hon gynnwys y llythyr canlyniadau/cyfathrebu adolygiad moesegol a, pan ystyrir bod angen gan y SREC, copi o bolisi adolygu moesegol y sefydliad. Os oes gan yr Ymchwilydd neu'r SREC reswm dros gredu nad yw gweithdrefnau adolygu moesegol y brifysgol neu'r sefydliad allanol o safon gyfatebol (neu uwch) i'n safon ein hunain, rhaid i'r SREC gynnal adolygiad moesegol o'r prosiect. Oni bai bod gan yr Ymchwilydd neu'r SREC reswm dros bryder penodol, tybir bod gan Brifysgolion eraill y DU safonau adolygu moesegol priodol at ddibenion y Polisi hwn.

# Pan fo angen adolygiad moesegol, ni chaniateir i Ymchwilydd ddechrau gweithgaredd Ymchwil Dynol a rhaid iddo beidio â recriwtio unrhyw gyfranogwyr nes eu bod wedi derbyn barn foesegol ffafriol gan y pwyllgor moeseg perthnasol. Gweler Adran 4.6 isod am ragor o wybodaeth am yr hyn y mae hyn yn ei olygu mewn cyd-destun SREC.

# Fel arfer, dylai prosiectau ymchwil sy'n cynnwys mwy nag un Ysgol Academaidd gael eu hadolygu gan SREC yr Ysgol lle mae'r ymchwilydd arweiniol/prif ymchwilydd wedi'i leoli/lleoli. Ar adegau, gallai fod yn fwy priodol i SREC yr Ysgol lle mae cyd–ymchwilydd wedi'i leoli/lleoli adolygu'r prosiect (os oes gan y SREC hwnnw arbenigedd ym maes pwnc/methodoleg yr Ymchwil). Os nad yw Ymchwilydd yn siŵr a oes angen adolygiad moesegol, neu os nad yw Ymchwilydd yn siŵr i ba bwyllgor moeseg y dylai wneud cais iddo, dylai gysylltu â Swyddog Moeseg yr Ysgol. Mae rhesr o Swyddogion Moeseg Ysgol ar gael [yma](https://intranet.cardiff.ac.uk/staff/research-support/integrity-and-governance/research-ethics/ethical-review/school-research-ethics-committees-srecs)[[2]](#footnote-3).

# Proses a gweithdrefnau ymgeisio SREC

# Oni bai bod gwyriad Ysgol-benodol yn cael ei gymeradwyo gan ORIEC (ar gael mewn achosion eithriadol), mae'n ofynnol i holl SRECs Prifysgol Caerdydd weithredu'n unol â set o weithdrefnau templed a gymeradwywyd gan ORIEC sy'n cael eu cwblhau a'u cyhoeddi'n lleol. Mae'r gweithdrefnau hyn yn cadarnhau Cylch Gorchwyl ac Aelodaeth y SREC, ynghyd â gwybodaeth am y weithdrefn ymgeisio (sut mae Ymchwilydd yn gwneud cais a sut mae hyn yn cael ei adolygu gan yr SREC). Yn y mwyafrif o achosion, bydd gofyn i Ymchwilydd gyflwyno cais unigol am adolygiad moesegol i'r SREC. Fodd bynnag, mae rhai Ysgolion hefyd yn gweithredu proses Gwneud Cais Grŵp a/neu broses ymgeisio ar draws y Modiwl i gwmpasu prosiectau UG/PGT. Felly mae bod yn gyfarwydd â Gweithdrefnau SREC lleol yn allweddol.

# Rhaid i ymchwilwyr sydd ond yn bwriadu defnyddio data eilaidd a/neu wybodaeth sydd ar gael i'r cyhoedd gadw at 'Fframwaith yr Adolygiad Moesegol o ymchwil gan ddefnyddio Data Eilaidd neu wybodaeth sydd ar gael i'r cyhoedd yn unig' y Brifysgol.

# Rhaid i bob Ymchwilydd gadw at weithdrefnau SREC, ymgysylltu â'r broses, a dilyn unrhyw gyfarwyddyd a ddarperir gan y SREC mewn perthynas ag ymddygiad moesegol eu prosiect Ymchwil Dynol. Disgwylir parch i'r ddwy ochr ym mhob rhyngweithio rhwng Ymchwilwyr a SRECs.

# Penderfyniadau SREC

# Mae SRECs Prifysgol Caerdydd yn cael eu grymuso i wneud pedwar math o benderfyniad, yn dilyn adolygiad o gais moeseg. Gall y SREC roi:

# Barn foesegol 'ffafriol'

# Barn foesegol 'Ffafriol, gydag amodau' (ystyrir hon o hyd yn farn 'ffafriol' at ddibenion y Polisi hwn *ar yr amod* (ac unwaith) bod yr holl amodau penodedig yn cael eu bodloni gan yr Ymchwilydd. Rhaid i'r Ymchwilydd beidio â chychwyn yr Ymchwil Dynol ac ni all recriwtio cyfranogwyr (lle bo'n berthnasol) nes bod yr holl amodau wedi'u bodloni)

# Barn 'Dros Dro' (neu ‘ yn yr Arfaeth') (ni ystyrir hon yn 'farn ffafriol' ac mae'n ei gwneud yn ofynnol i'r Ymchwilydd gyflwyno rhagor o wybodaeth a/neu ddogfennau diwygiedig i'r SREC, er mwyn galluogi'r SREC i ailystyried a all gyhoeddi barn ffafriol, neu ffafriol gydag amodau)

# Barn anffafriol (prosiect wedi'i wrthod)

# Bydd penderfyniad y SREC yn cael ei gadarnhau i'r Ymchwilydd yn ysgrifenedig a, lle bo'n berthnasol, gydag adborth. Pan roddir barn 'ffafriol, gydag amodau' neu farn 'dros dro', bydd cyfathrebu penderfyniad SREC yn cadarnhau pa gamau y mae'n rhaid i'r Ymchwilydd eu cymryd cyn dechrau ar ei Ymchwil Dynol. Rhaid i'r Ymchwilydd gadw copi o gyfathrebu penderfyniad SREC gyda'i gofnodion Ymchwil.

# Ni chaniateir adolygiad moesegol ôl-weithredol ym Mhrifysgol Caerdydd, yn unol ag arferion gorau ledled y sector. Nid yw SRECs yn cael eu hawdurdodi i roi barn foesegol ffafriol yn ôl-weithredol. Rhaid hysbysu unrhyw ddarganfyddiad o Ymchwil Dynol sy'n dechrau cyn derbyn barn foesegol ffafriol i'r Pennaeth Ysgol a'r Swyddog Moeseg Ysgol y mae'r ymchwilydd arweiniol/prif ymchwilydd wedi'i leoli ynddi. Mae'r Pennaeth Ysgol a'r Swyddog Moeseg Ysgol yn gyfrifol am adrodd am bob achos o'r fath, gan gynnwys unrhyw gamau a gymerwyd i unioni'r methiant gan yr Ymchwilydd i gael adolygiad moesegol, i ORIEC fel rhan o'r broses adrodd moeseg flynyddol.

# Rhaid i ymchwilwyr nodi na ddylid cymryd penderfyniad ffafriol (neu ffafriol, gydag amodau) gan SREC i awgrymu asesiad arbenigol o'r holl beryglon neu risgiau posibl sy'n gysylltiedig â'r Ymchwil. Mae SRECs yn mynd i'r afael â materion moesegol eu hunain. Nid ydynt yn arbenigwyr mewn materion cyfreithiol ac maent yn ddibynnol ar wybodaeth a gyflenwir gan yr Ymchwilydd. Felly, cyfrifoldeb yr Ymchwilydd yw gwneud yn siŵr bod yr wybodaeth a ddarperir i'r SRECs yn gyflawn ac yn gywir.

# Camau yn Dilyn Barn Foesegol Ffafriol

# Unwaith y ceir barn foesegol ffafriol, maen rhaid i Ymchwilwyr ymddwyn yn unol â'r farn a gynigiwyd a cydymffurfio ag unrhyw amodau neu ofynion hysbysu/monitro'r pwyllgor moeseg perthnasol.

# Mae'n rhaid rhoi unrhyw newidiadau a awgrymwyd o ran yr Ymchwil ar waith yn unol â gweithdrefnau'r pwyllgor perthnasol.

# Prosesau Adolygu, Cymeradwyo a/neu Gofrestru Eraill

# Rhaid i Ymchwilwyr ystyried yn ofalus a oes angen mathau eraill o adolygu, cymeradwyo a/neu gofrestru’r Ymchwil, ynghyd ag adolygiad moesegol, cyn i'r Ymchwil ddechrau. Er enghraifft:

# Rhaid i ymchwil sy'n cynnwys casglu neu ddefnyddio Meinweoedd Dynol (gan gynnwys poer a hylifau corfforol eraill) gael ei adolygu yn y lle cyntaf gan Dîm Cydymffurfio â'r Ddeddf Meinweoedd Dynol y Brifysgol, cyn ei chyflwyno gerbron pwyllgor moeseg. Dyma sydd angen ei wneud hefyd os caiff y deunydd ei wneud yn anghellog ar unwaith.

# Fel arfer, bydd y canlynol yn ofynnol i Ymchwil sy'n syrthio o dan gwmpas [Fframwaith Polisi'r DU ar gyfer Ymchwil Iechyd a Gofal Cymdeithasol](https://www.hra.nhs.uk/planning-and-improving-research/policies-standards-legislation/uk-policy-framework-health-social-care-research/)/Ymchwil sy'n cynnwys y GIG:

# Nawdd gan Dîm Llywodraethu Gwaith Ymchwil y Brifysgol (mae manylion pellach ar gael [yma](https://intranet.cardiff.ac.uk/staff/research-support/research-projects/conducting-research-in-the-nhs/applying-for-sponsorship)[[3]](#footnote-4));

# Cymeradwyaeth yr Awdurdod Ymchwil Iechyd/Ymchwil Iechyd a Gofal Cymru

# Cymeradwyaeth y safle GIG lleol (adolygiad o allu a chapasiti, a alwyd yn flaenorol yn 'gymeradwyaeth Ymchwil a Datblygu').

# Mae'n bosib y bydd yn ofynnol cael cymeradwyaeth y Gwasanaeth Rheoli Troseddwyr Cenedlaethol, Gwasanaeth Carchardai’r Alban neu Wasanaeth Carchardai Gogledd Iwerddon i gynnal ymchwil sy'n cynnwys carcharorion.

# Bydd yn ofynnol i Ymchwil sy'n gysylltiedig ag iechyd sy'n golygu mynediad at Ddata Personol heb gydsyniad gael cymeradwyaeth y Grŵp Cynghori ar Gyfrinachedd.

# Bydd yn ofynnol i Ymchwil sy'n ymwneud â cynnyrch meddygol ymchwiliadol neu ddyfeisiau meddygol gael nawdd Tîm Llywodraethu Gwaith Ymchwil y Brifysgol a chymeradwyaeth yr Asiantaeth Rheoleiddio Meddyginiaethau a Chynhyrchion

# [Rhaid i ymchwil ym meysydd terfysgaeth, eithafiaeth a/neu radicaleiddio (neu ymchwil sy’n cynnwys mynediad at ddeunyddiau o’r fath) gael ei chofrestru gyda’r Brifysgol yn unol â’r](https://intranet.cardiff.ac.uk/students/study/postgraduate-research-support/integrity-and-governance/security-sensitive-research) Polisi Ymchwil sy’n sensitif o ran Diogelwch.

# Ymchwil sy'n gofyn am gliriadau diogelwch neu wiriadau Gwasanaeth Datgelu a Gwahardd ('DBS');

# Ymchwil sy'n gofyn am gwblhau a/neu awdurdodi Asesiad o'r Effaith ar Ddiogelu Data oherwydd natur prosesu Data Personol sy'n digwydd;

# Dylid hysbysu RIGE am ymchwil sydd â chymhwysiad milwrol *posibl* (a elwir yn aml yn risg ‘defnydd deuol’), a gallai fod angen trwyddedau ac awdurdodiadau penodol, yn enwedig os yw’r Ymchwil yn cynnwys partneriaid rhyngwladol neu unrhyw drosglwyddo eitemau o wybodaeth sensitif neu reoledig dramor. Mae hyn yn berthnasol yn bennaf i Ymchwil sy'n gysylltiedig â STEM sy'n cynnwys partneriaid rhyngwladol.

# ROLAU A CHYFRIFOLDEBAU

# Mae'r adran hon yn cadarnhau rôl a chyfrifoldebau unigolion, timau a phwyllgorau penodol wrth sicrhau dull moesegol o gynnal Ymchwil Dynol yn y Brifysgol. Fodd bynnag, er mwyn osgoi amheuaeth, mae disgwyl i bawb sy'n ymwneud â chynnal neu gefnogi Ymchwil Ddynol ym Mhrifysgol Caerdydd gadw at y safonau moesegol uchaf a hyrwyddo arfer moesegol a chyfrifol ym mhob gweithgaredd ymchwil.

# Ymchwilwyr (yn cynnwys Goruchwylwyr Ymchwil)

# Yn y pen draw, mae ymchwilwyr yn gyfrifol am wneud yn siŵr bod eu hymchwil yn cael ei gynnal yn unol â'r safonau moesegol pennaf. O ran Ymchwil Dynol yn benodol, mae hynny'n cynnwys cymryd cyfrifoldeb personol dros y canlynol:

# cadw at y Polisi hwn, a'r polisïau a'r gweithdrefnau cysylltiedig a nodir yn Adran 8 ;

# nodi'r materion moesegol sy'n codi yn sgîl eu hymchwil, gan dalu sylw penodol i'r materion a nodir yn [Adran](#_GUIDING_PRINCIPLES_IN) 3;

# cyflwyno cais am adolygiad moesegol i'r pwyllgor moeseg ymchwil priodol (lle bo’n briodol), gan wneud yn siŵr bod yr holl wybodaeth a roddir yn y cais yn gyflawn ac yn fanwl gywir (gweler [Adran](#_ETHICAL_REVIEW_REQUIREMENTS) 4);

# gwneud yn siŵr bod yr Ymchwil wedi caffael barn foesegol ffafriol (lle bo angen), o bwyllgor moeseg priodol, cyn dechrau ar yr Ymchwil (gweler [Adran](#_ETHICAL_REVIEW_REQUIREMENTS) 4);

# ymgymryd â hyfforddiant priodol o ran moeseg a myfyrio ynghylch a yw hyfforddiant o'r fath a/neu profiad yn y gorffennol yn eu galluogi i werthuso goblygiadau moesegol eu Hymchwil;

# adolygu'r materion moesegol sy'n codi yn sgîl Ymchwil yn gyson, diwygio dogfennau prosiect a cheisio adolygiad moesegol o ddiwygiadau o'r fath (lle bo angen);

# gwneud yn siŵr bod pob gweithgaredd Ymchwil o fewn cwmpas y farn foesegol ffafriol a gafwyd, lle bo’n berthnasol;

# ymddwyn yn unol â holl bolisïau, gweithdrefnau ac arweiniad perthnasol eraill y Brifysgol, noddwyr a chyrff proffesiynol o ran cynnal Ymchwil mewn modd moesegol; a

# sicrhau y cedwir at unrhyw gyfreithiau neu reoliadau sy'n berthnasol i'r Ymchwil a/neu sy'n darparu rhai hawliau neu amddiffyniadau i gyfranogwyr. Mae hyn yn cynnwys y canlynol (ymhlith eraill): Deddfwriaeth Diogelu Data; Deddf Meinweoedd Dynol 2004; Deddf Galluedd Meddyliol 2005.

Rhaid i ymchwilwyr sicrhau eu bod yn gyfarwydd ag unrhyw ddeddfwriaeth sy'n berthnasol i'w Hymchwil, ac yn cadw ati. Nid yw'r Polisi hwn wedi'i fwriadu i fynd i'r afael â meysydd o gydymffurfio cyfreithiol, ond mae rhai darnau penodol o ddeddfwriaeth yn cael eu cyfeirio atynt. Nid rôl Pwyllgorau Moeseg Ymchwil yw sicrhau cydymffurfiaeth gyfreithiol.

# Ysgolion/Penaethiaid Ysgolion

# Mae ysgolion yn gyfrifol am sefydlu a chynnal Pwyllgor Moeseg Ymchwil Ysgolion (SREC) y mae'n rhaid iddo weithredu yn unol ag Adran 8.4. Disgwylir i ysgolion ddyrannu tariff llwyth gwaith priodol i unigolion sy'n gweithredu fel Cadeirydd SREC, neu fel Aelod SREC.

# Mewn achosion eithriadol, gall Ysgol gael ei heithrio rhag sefydlu a chynnal SREC. Rhaid i bob eithriad gael eu cymeradwyo gan Bwyllgor Uniondeb a Moeseg Ymchwil Agored y Brifysgol (ORIEC). Pan roddir eithriad, bydd gofyn i'r Pennaeth Ysgol ddarparu datganiad ysgrifenedig blynyddol i ORIEC (sy'n cynnwys datganiadau sicrwydd amrywiol) i sicrhau bod unrhyw Ymchwil Dynol sy'n cael ei gynnal yn yr Ysgol yn destun adolygiad moesegol yn unol â'r Polisi hwn. Rheolir y broses ddatgan hon drwy gylch adrodd blynyddol (gan Ysgolion i ORIEC), lle mae pob Ysgol yn darparu data, gwybodaeth a dogfennaeth sy'n ymwneud â'i weithrediadau SREC at ddibenion archwilio a goruchwylio.

# Yn unol â Gweithdrefnau Templed Prifysgol Caerdydd ar gyfer Pwyllgorau Moeseg Ymchwil Ysgolion, mae Pennaeth yr Ysgol yn gyfrifol am gyfeirio apeliadau a/neu faterion sy'n gofyn am gyngor ac arweiniad (atgyfeiriadau) o'r SREC i ORIEC.

# Pwyllgor Moeseg Ymchwil yr Ysgol

# Mae SREC yn chwarae rhan hanfodol wrth helpu i gynnal safonau moesegol ac wrth gefnogi gweithrediad ymarferol yr egwyddorion a'r disgwyliadau allweddol a gynhwysir yn y Polisi hwn. Mae SREC yn ymwneud yn bennaf â diogelu diogelwch, hawliau ac urddas Cyfranogwyr Dynol, ond maent hefyd yn chwarae rhan bwysig wrth ystyried buddiannau eraill sy'n ymwneud â'r Ymchwil. Nod SREC yw hwyluso, nid rhwystro, Ymchwil Dynol gwerthfawr sy'n gadarn yn foesegol ac yn amddiffynadwy.

# Mae'r SREC yn gyfrifol am adolygu ceisiadau am adolygiad moesegol ar gyfer yr holl waith Ymchwil Dynol a gynigir gan ymchwilwyr o fewn yr ysgol oni bai bod adolygiad moesegol yn dod o fewn cylch gwaith pwyllgor moeseg allanol neu bod eithriad penodol yn berthnasol (gweler Adran 4 ac Atodiad 1). Rôl y SREC yw adolygu'r wybodaeth a ddarperir, ystyried goblygiadau moesegol yr hyn sy'n cael ei gynnig, a sicrhau bod yr Ymchwil yn cydymffurfio â safonau moesegol perthnasol ac yn amddiffyn cyfranogwyr rhag niwed diangen. Mae'r SREC yn y pen draw yn gyfrifol am ddarparu barn foesegol ar yr Ymchwil.

# Oni bai bod gwyriad Ysgol-benodol yn cael ei gymeradwyo gan ORIEC (mewn achosion eithriadol), mae SREC yn gweithredu yn unol â fframwaith gweithdrefnol (*'Gweithdrefnau Templed Prifysgol Caerdydd ar gyfer Pwyllgorau Moeseg Ymchwil Ysgolion') a gyhoeddwyd* gan ORIEC. Mae'r fframwaith yn cynnwys gweithdrefn dempled i'w mabwysiadau gan y SREC ac ynddo mae casgliad o safonau gofynnol, ochr yn ochr â chadarnhad ynghylch y meysydd lle mae gan y SREC ddisgresiwn i fabwysiadu mesurau unigol/yn benodol o ran y ddisgyblaeth. O ganlyniad, mae'r SREC yn gyfrifol am gyhoeddi a rheoli ei weithdrefnau ar gyfer cynnal adolygiad moesegol o Ymchwil Dynol a gynhelir o fewn yr Ysgol.

# Swyddog Moeseg yr Ysgol

# Mae pob Ysgol wedi penodi Swyddog Moeseg yr Ysgol (SEO) sy'n gyfrifol am y canlynol:

# gwneud yn siŵr bod mecanweithiau effeithiol drwy'r SREC neu Fwrdd yr Ysgol (fel sy'n berthnasol) er mwyn dwyn unrhyw bolisi, arweiniad neu weithdrefnau a ddatblygwyd gyda, neu drwy'r ORIEC a'r SREC at sylw staff a myfyrwyr y mae'r Ysgol yn gyfrifol amdanynt. Mae'n rhaid i'r mecanweithiau hynny ei gwneud yn glir ei fod yn ofyn gan y Brifysgol bod y polisïau, arweiniad a'r gweithdrefnau hyn yn cael eu dilyn;

# cadw materion sy'n ymwneud â moeseg ymchwil yr Ysgol o dan adolygiad;

# rheoli a monitro gweithdrefnau moesegol yr Ysgol mewn gweithred;

# gwneud yn siŵr bod yr Ysgol yn gwneud ac yn cadw cofnodion priodol ynghylch ceisiadau, penderfyniadau ac arferion;

# hysbysu Pennaeth yr Ysgol, fel y bo'n briodol;

# cyflwyno adroddiadau i'r Ysgol drwy fforwm priodol, er enghraifft Bwrdd yr Ysgol;

# cyflwyno adroddiad i'r ORIEC yn flynyddol ar ran yr Ysgol; a

# cynnal adolygiad bob tair blynedd o weithdrefnau moeseg yr Ysgol a chyflwyno adroddiad i ORIEC ar ran yr Ysgol.

# Pwyllgor Gonestrwydd a Moeseg Ymchwil Agored

# Mae ORIEC yn gyfrifol am oruchwylio ymagwedd y Brifysgol tuag at arfer ymchwil da (Uniondeb Ymchwil) a sicrhau bod y Brifysgol yn bodloni gofynion y [Concordat i Gefnogi Uniondeb Ymchwil](https://www.universitiesuk.ac.uk/sites/default/files/field/downloads/2021-08/Updated%20FINAL-the-concordat-to-support-research-integrity.pdf). Mae hyn yn cynnwys, ond nid yw'n gyfyngedig i, sicrhau bod Ymchwil yn cael ei gynnal i'r safonau moesegol uchaf. Swyddogaeth ORIEC yn bennaf yw goruchwyliaeth, strategaeth ac adolygu/datblygu polisi. Mewn perthynas â moeseg ymchwil yn benodol, mae ORIEC yn gyfrifol am:

# Cynnal ac adolygu'r Polisi hwn, y templed gweithdrefnau SREC a dogfennau cysylltiedig;

1. Goruchwylio proses adrodd blynyddol SREC, gan gynnwys cymeradwyo'r templed adroddiad blynyddol, ac adolygu'r adroddiadau blynyddol a gyflwynwyd gan SREC; a
2. Ystyried apeliadau ac atgyfeiriadau a gyflwynwyd gan SREC drwy'r Pennaeth Ysgol, yn unol â'r templed gweithdrefnau SREC.

# Mae Cylch Gorchwyl ac Aelodaeth ORIEC ar gael i'r cyhoedd ar ryngrwyd Prifysgol Caerdydd[[4]](#footnote-5).

# Rhag Is-ganghellor Ymchwil, Arloesedd a Menter (PVC-RIE)

O ystyried natur y Polisi hwn, ac yn unol â'u rôl fel Cadeirydd ORIEC, y PVC-RIE yw Noddwr y Bwrdd ar gyfer y Polisi hwn.

# Gwasanaethau Ymchwil ac Arloesi (RIS)

# RIS yw perchennog y Polisi hwn. Mae'r Tîm Uniondeb Ymchwil, Llywodraethu a Moeseg (RIGE), sydd wedi'u lleoli o fewn RIS, yn gweinyddu'r Polisi, yn goruchwylio ei adolygu a'i olygu, ac yn darparu cyngor cyffredinol ar ei weithrediad.

# Pennaeth RIGE yw Ysgrifennydd ORIEC ac mae'n paratoi'r agenda a'r cofnodion ar gyfer pob cyfarfod ORIEC. Mae RIGE yn cydweithio'n agos ag ORIEC i gynnig sicrwydd bod gan y Brifysgol systemau priodol i wneud yn siŵr bod Ymchwil yn cael ei chynnal i'r safon foesegol orau posibl.

# Yn ogystal, mae gan RIGE gyfrifoldeb penodol am helpu Ymchwilwyr i sicrhau cydymffurfiaeth â'r rheolau sy'n llywodraethu ymchwil glinigol, gan gynnwys cefnogi Ymchwilwyr i gael adolygiad moesegol gan Bwyllgor Moeseg Ymchwil y GIG, ynghyd â chymeradwyaethau lleol eraill y GIG.

5.9 Tîm Cydymffurfio â'r Ddeddf Meinweoedd Dynol

5.9.1 Mae'r Tîm Cydymffurfio â'r Ddeddf Meinweoedd Dynol (HTA) (sydd wedi'i leoli yng Ngholeg y Gwyddorau Biofeddygol a Bywyd) yn gyfrifol am ddarparu a chynnal system lywodraethiant gadarn, a gwneud yn siŵr bod gan Ymchwilwyr y fframwaith ar gyfer gweithredu'n unol â'r HTA. Mae gan y Tîm Cydymffurfio â'r HTA gyfrifoldeb gweinyddol dros Gôd Ymarfer y Brifysgol ar gyfer Ymchwil Meinweoedd Dynol, a'r SOPs sy'n gysylltiedig â hynny.

5.9.2 At hynny, mae gan y Tîm Cydymffurfio â'r HTA gyfrifoldeb penodol dros adolygu'r holl geisiadau SREC sy'n cynnwys casglu neu ddefnyddio deunydd perthnasol cyn gwneud cyflwyniad i'r SREC. Nid yw'r adolygiad hwn wedi'i gyfyngu i'r Ysgolion o fewn Coleg y Gwyddorau Biofeddygol a Bywyd; mae'n cynnwys unrhyw gais SREC sy'n ymwneud â deunydd perthnasol yng Ngholeg y Celfyddydau, y Dyniaethau a'r Gwyddorau Cymdeithasol a Choleg y Gwyddorau Ffisegol a Pheirianneg.

# MONITRO AC ADOLYGU'R POLISI HWN

Bydd y Polisi hwn yn destun adolygiad bob tair blynedd o leiaf. Caiff y Polisi ei fonitro'n bennaf drwy'r broses adrodd flynyddol o Ysgolion (a weinyddir gan SRECs) i ORIEC (a weinyddir gan RIGE).

Dylid cyfeirio unrhyw ymholiadau ar y Polisi hwn at RIGE drwy resgov@cardiff.ac.uk

# TORRI AMODAU'R POLISI HWN

# Gall methiant gan aelod o staff i gydymffurfio â gofynion y Polisi hwn, gan gynnwys methiant i gael barn foesegol ffafriol ar gyfer Ymchwil Dynol lle bo angen, fod yn sail dros gamau disgyblu a/neu gall fod yn gyfystyr â [Chamymddygiad Ymchwil Academaidd](https://www.cardiff.ac.uk/public-information/policies-and-procedures/academic-research-misconduct), yn dibynnu ar natur a difrifoldeb y toriad.

# Gall methiant gan fyfyriwr i gydymffurfio â gofynion y Polisi hwn, gan gynnwys methiant i gael barn foesegol ffafriol ar gyfer Ymchwil Dynol lle bo angen, fod yn gyfystyr â Camymddygiad Academaidd, a gall arwain at sancsiynau, yn dibynnu ar natur a difrifoldeb y toriad. Cyfeiriwch at Bolisi Uniondeb Academaidd a Gweithdrefnau Camymddwyn Academaidd y Brifysgol, fel y'u cynhwysir yn [Rheoliadau Academaidd y](https://www.cardiff.ac.uk/public-information/policies-and-procedures/academic-regulations) Brifysgol).

# POLISÏAU A GWEITHDREFNAU CYSYLLTIEDIG

8.1 Dylid darllen y Polisi hwn ar y cyd â'r canlynol:

8.1.1 'Cod Ymarfer [Uniondeb Ymchwil a Llywodraethu](https://www.cardiff.ac.uk/research/our-research-environment/integrity-and-ethics/research-integrity-and-governance) 'y Brifysgol sy'n cynnwys fframwaith ar gyfer cynnal ymchwil yn gyfrifol ym Mhrifysgol Caerdydd; a

8.1.2 '[Fframwaith yr adolygiad moesegol o ymchwil gan ddefnyddio Data Eilaidd neu wybodaeth sydd ar gael i'r cyhoedd yn UNIG'](https://intranet.cardiff.ac.uk/cy/staff/supporting-your-work/research-support/research-integrity-and-governance/research-ethics) y Brifysgol sy'n cael ei ystyried yn is-bolisi y Polisi hwn. Rhaid i ymchwilwyr sy'n cynnal prosiectau sydd ond yn cynnwys defnyddio data eilaidd neu wybodaeth sydd ar gael i'r cyhoedd ddarllen a chadw at y Fframwaith hwn.

8.2 Cefnogir y Polisi hwn gan [Ganllawiau Moesegol Ymchwil Dynol](https://intranet.cardiff.ac.uk/cy/staff/supporting-your-work/research-support/research-integrity-and-governance/research-ethics) y mae'n rhaid i bob Ymchwilydd sy'n cynnal Ymchwil Dynol eu darllen.

**Atodiad 1**

**Ymchwil sy'n gofyn am adolygiad gan bwyllgor moeseg ymchwil.**

1. Rhaid cyfeirio'r mathau canlynol o Ymchwil at **un o Bwyllgorau Moeseg Ymchwil y GIG** (REC y GIG) i'w hadolygu a'u cymeradwyo::

Ymchwil sy'n ymwneud â'r canlynol:

* 1. cleifion a'r rheiny sy'n defnyddio'r GIG, h.y. unigolion yr ystyrir eu bod yn gyfranogwyr posibl, neu oherwydd eu bod yn defnyddio gwasanaethau'r GIG ar hyn o bryd, neu wedi gwneud yn y gorffennol (yn cynnwys gwasanaethau a ddarperir o dan gontract â'r sector breifat neu wirfoddol);
	2. Unigolion a nodir fel bel bod yn ddarpar gyfranogwyr, yn rhinwedd eu statws fel perthnasau neu ofalwyr cleifion a defnyddwyr y GIG, fel yn ôl y diffiniad uchod.
	3. casglu, neu gael mynediad at, ddata, meinwe neu ddeunydd corfforol arall gan gleifion neu'r rheiny sy'n defnyddio'r GIG, yn ôl y diffiniad uchod;
	4. cadw 'Deunydd Perthnasol' ar safleoedd yn y DU (ac eithrio'r Alban) gan bobl sy'n fyw neu'n farw heb drwydded briodol gan yr Awdurdod Meinweoedd Dynol;
	5. storio neu ddefnyddio Deunydd Perthnasol gan bobl byw, a gasglwyd ar neu ar ôl 01 Medi 2006, lle nad oes cydsyniad priodol ar gyfer yr ymchwil neu ar ran y rhoddwr;
	6. dadansoddiad o DNA dynol mewn deunydd cellog, lle nad oes cydsyniad priodol ar gyfer yr ymchwil gan neu ar ran y person y gwneuthurodd eu corff y DNA;
	7. treial clinigol o gynnyrch meddyginiaethol ymchwiliadol;
	8. treial clinigol gyda chyfranogiad bydwragedd proffesiynol;
	9. dyfais feddygol sydd heb gael nod CE, neu ddyfais sydd wedi'i haddasu neu sy'n cael ei defnyddio y tu hwnt i ddiben ei nod CE. Ceir diffiniad o 'ddyfais feddygol' yn www. gov.uk[[5]](#footnote-6);
	10. amlygiad i ymbelydredd ïoneiddio;
	11. prosesu gwybodaeth warchodedig y gellir ei datgelu ar Gofrestr yr Awdurdod Ffrwythloni ac Embryoleg Dynol gan ymchwilwyr, heb gydsyniad;
	12. gweithdrefnau ymwthiol (cyfeiriwch at y Canllawiau Moesegol Ymchwil Dynol i gael diffiniad o ymwthiol) gydag oedolion nad oes ganddynt y galluedd i gydsynio drostynt eu hunain, gan gynnwys cyfranogwyr a gedwir mewn prosiect ar ôl colli galluedd;
	13. troseddwyr o dan warchodaeth y Gwasanaeth Rheoli Troseddwyr Cenedlaethol, Gwasanaeth Carchardai’r Alban neu Wasanaeth Carchardai Gogledd Iwerddon, pan mae'r ymchwil yn ymwneud ag iechyd; a
	14. *xenodrawsblannu* (gosod celloedd, organau neu feinweoedd byw anifeiliaid mewn bodau dynol).
1. Mae'n rhaid cyfeirio gwaith cymdeithasol a ariennir gan yr Adran Iechyd at **y Pwyllgor Moeseg Ymchwil Gofal Cymdeithasol** (sydd bellach wedi'i reoli drwy'r Awdurdod Ymchwil Iechyd, ochr yn ochr â RECs y GIG).
2. Mae'n rhaid cyfeirio unrhyw Ymchwil Dynol a ariennir neu a noddir gan y Weinyddiaeth Amddiffyn (MOD) i **Bwyllgor Moeseg Ymchwil y MOD**.
1. Am ragor o wybodaeth cyfeiriwch at <https://www.britishmuseum.org/pdf/DCMS%20Guide.pdf> [↑](#footnote-ref-2)
2. Dolen i fyfyrwyr: <https://intranet.cardiff.ac.uk/students/study/postgraduate-research-support/integrity-and-governance/research-ethics/ethical-review/school-research-ethics-committees-srecs> [↑](#footnote-ref-3)
3. Dolen i fyfyrwyr: <https://intranet.cardiff.ac.uk/students/study/postgraduate-research-support/conducting-research-in-the-nhs/applying-for-sponsorship> [↑](#footnote-ref-4)
4. Dolen Cylch Gorchwyl - <https://www.cardiff.ac.uk/about/organisation/governance/charter-statutes-ordinances>

Dolen aelodaeth - <https://www.cardiff.ac.uk/public-information/corporate-information/committees> [↑](#footnote-ref-5)
5. <https://www.gov.uk/guidance/decide-if-your-product-is-a-medicine-or-a-medical-device> [↑](#footnote-ref-6)